Voi tätä vastakkainasettelun aikaa. Nyt jopa Slush lähti politikointiin mukaan.

Aalto-yliopiston opiskelija-aktivismista lähtenyt startup-buumi on alusta asti edustanut aatemaailmaa, jossa nuoret menestyjät kehittävät yrityksiä, joilla tehdään isoja juttuja ja paljon rahaa.

Kilpaillussa startup-skenessä eivät hitaat juntit pärjää, eikä siinä ole mitään pahaa. Suomeen on saatu uutta energiaa ja esimerkiksi yli 14 000 kävijän massahurmokseksi kasvanut Slush-konferenssi on upea tarina onnistumisesta.

Startup-naminamin erikoispiirre on ollut, että vaikka kaikenmaailman Nalle Walhroosien ja Jorma Olliloiden kanssa kaveerataankin, vanhan maailman setäpolitikointi ja etujärjestömöykkä ei ole jaksanut intomieliä kiinnostaa. Nyt hommaan on tullut näköjään muutos.

Ensi perjantain yleislakon alla Slush-yhteisö päätti tehdä lakkoilijoille vastatempauksen. Slushin hallituksen puheenjohtaja Ilkka Kivimäki kertoo tänään Kauppalehdessä, kuinka ”Nuoresta polvesta löytyy loistavia tekijöitä. He haluavat pitää katseen tulevaisuuden rakentamisessa.”

Slush-jengi suunnittelee järjestävänsä opetusta koululaisille, jotka jäävät vaille opetusta opettajien lakkoillessa ja on heitetty ilmaan myös idea, että slushilaiset menisivat vapaaehtoisina johonkin Citymarketiin töihin ja auttaisivat kauppiaita pitämään marketin auki lakkopäivänä.

Tämä on tylsä homma. Mitä Slushin väki kokee saavuttavansa, jos se asettautuu pienipalkkaisilta leikkaavan hallituksen puolelle? Miksi sairaanhoitajiin, opettajiin, lastentarhatäteihin ja -setiin, poliiseihin ja kaupan kassoihin iskevä pakkoleikkuri on nuorista startup-yrittäjistä kannatettava juttu?

Voitaisiinko edes startup-maailma pitää irti vastakkainasettelusta ja möyhäämisestä ja keskittyä siihen mitä osataan: uusiin yrityksiin, innostukseen ja maailman muuttamiseen?

Tulevaisuus kun ei välttämättä näytä siltä kuin moni pikkuliberaali kuvittelee. Mitä jos huomenna me kaikki emme olekaan kasvua tavoittelevia mikroyrittäjiä? Mitä jos joku ei haluakaan ”think big” eikä jokainen meistä ole ”born global”? Mitä jos Suomessa on suuri työssäkäyvän köyhälistön luokka, joka tekee montaa työtä vain pitääkseen selviytymisen liekkiä yllä?

Hyvinvoiva valtio ei ole voimakkaiden yksilöiden mahdollisimman vapaa leikkikenttä. Siellä pidetään kaikista huolta ja heikkojen puolustamiseen ja yhteiskunnan uudistamiseen tarvitaan toisinaan joukkovoimaa. Juuri sitä samanlaista voimaa, joka esimerkiksi Slushissa sykkii.

Pysytään me startupilaiset hyvien puolella. Pliiz.

EDIT: Maanantaina 14.9. alkuillasta Slush lähetti aiheesta tiedotteen:

Slush ei ole järjestämässä vastalakkoa

Slush aikoo jatkaa yritystoiminnan ja työpaikkojen luomista Suomeen, eikä ota kantaa perjantaiksi 18.9. suunniteltuun suurmielenosoitukseen. Toisin kuin Kauppalehti otsikoi 14. syyskuuta, Slush ei ole järjestämässä vastalakkoa.

Slush ei ole eikä halua olla osapuoli tässä työmarkkinoiden mielenilmauksessa. Yhteisössä on paljon kansainvälisesti ajattelevia ja kasvuhakuisia nuoria, joiden ainoa tavoite on, että Suomi pystyisi olemaan menestyvä kansakunta jatkossakin. Slush aikoo edelleen keskittyä tähän toimintaan.